Diari Oficial de la Generalitat Valenciana


Sumari del DOGV 2602, del 10-10-1995 (1995/836385)

ORDRE de 26 de setembre de 1995, de la Conselleria d'Agricultura i Medi Ambient, per la qual s'aprova la racionalització dels sistemes i obres de regadiu de determinades comunitats de regants i d'altres entitats de reg
--------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/09/26/(2)/dof/vci/html**

### Dades del document

Número de DOGV
:   2602

Data del DOGV
:   10-10-1995

Secció del DOGV
:   DISPOSICIONS GENERALS

Número del document
:   1995/836385


Data del document
:   26-09-1995

Organisme emissor
:   Conselleria d'Agricultura i Medi Ambient

Tipus de document
:   Ordre

ORDRE de 26 de setembre de 1995, de la Conselleria d'Agricultura i Medi Ambient, per la qual s'aprova la racionalització dels sistemes i obres de regadiu de determinades comunitats de regants i d'altres entitats de reg.   
En el Decret 47/1987, de 13 d'abril, dictat per a desplegar la Llei 7/1986, de 22 de desembre, sobre ús d'aigua per a reg, es preveuen les ajudes que l'administració autonòmica donarà a les associacions d'agricultors, comunitats de regants i interessats per al foment i l'ordenació de l'adequada utilització d'aigua per a reg.  
Per ordre de 21 de desembre de 1994, de la Conselleria d'Agricultura, Pesca i Alimentació, les comunitats de regants i altres entitats de reg van quedar convocades a formular peticions o propostes sobre la utilització d'aigües per a reg a l'empara del decret esmentat.  
Per ordre de 12 de maig de 1995 es va aprovar la racionalització dels sistemes i obres de reg de part de les comunitats de regants i altres entitats de reg que havien presentat sol·licituds d'ajuda a l'empara de la convocatòria esmentada.  
Després de la publicació d'aquella ordre es va considerar més convenient ampliar la llista de les comunitats i d'altres entitats de reg amb dret a ajudes, i per això, examinades les sol·licituds d'obres i actuacions corresponents que pensaven dur endavant aquestes comunitats de regants i altres entitats de regs, i vist que és innecessari redactar el pla d'utilització d'aigües de reg, a proposta de la Direcció General d'Estructures Agràries i Desenvolupament Rural i fent ús de les facultats que tinc atribuïdes,  
ORDENE  
Article primer  
Com que s'han presentat sol·licituds d'ajudes per a la racionalització d'aigua de reg a l'empara de la convocatòria efectuada per l'Ordre de 21 de desembre de 1994, de la Conselleria d'Agricultura, Pesca i Alimentació, es disposa la tramitació d'aquestes sol·licituds a càrrec de les consignacions pressupostàries vigents.  
Les subvencions es trauran del capítol VII de la secció 12, programa 531.10, línia de subvenció 710/000/95, de la Llei de Pressupostos de la Generalitat Valenciana de 1995, per un import global màxim de 923.271.146 pessetes, a càrrec de l'exercici present.  
Article segon  
Es declara innecessària la redacció del Pla d'Utilització d'Aigües de Reg, sobre les obres que es descriuen per a cada comunitat de regants i entitats de reg en l'annex de l'ordre present, ja que les comunitats de regants i altres entitats de reg allistades en l'annex esmentat han justificat la utilització racional de l'aigua de reg.  
Article tercer  
A l'efecte del que disposa l'article disset del Decret 47/1987, de 13 d'abril, del Consell de la Generalitat Valenciana, es classifiquen d'interés general les obres que s'han de realitzar.  
Article quart  
Les comunitats de regants i les entitats de reg relacionades en l'annex que vulguen executar les obres pel sistema d'administració, sempre que la inversió siga tècnicament o econòmicament d'un abast moderat, hauran de sol·licitar-les davant la Direcció General d'Estructures Agràries i Desenvolupament Rural, que després dels informes oportuns podrà autoritzar-les.  
Article cinqué  
D'acord amb les disposicions pressupostàries vigents, no caldrà presentar projecte tècnic en les inversions inferiors a 10 milions de pessetes. Hi haurà prou amb justificar-les tècnicament amb una memòria valorada.  
Si les inversions programades passen dels 10 milions de pessetes, s'hauran de justificar amb la presentació del projecte tècnic firmat pel tècnic competent.  
Els projectes i les memòries valorades es presentaran per duplicat en les direccions territorials respectives de la Conselleria d'Agricultura i Medi Ambient abans del 20 d'octubre de 1995. Si aquest document tècnic no es presentara abans de la data indicada, s'anul·laria l'expedient, ja que significaria que la comunitat de regants o l'entitat de reg renuncia a l'ajuda sol·licitada.  
Article sisé  
Si les obres estan subjectes a la declaració d'impacte ambiental, aquest document haurà d'adjuntar-se al projecte amb l'informe favorable de la Conselleria d'Agricultura i Medi Ambient, d'acord amb el Decret 62/1990, de 15 d'octubre, pel qual s'aprovava el reglament per a l'execució de la Llei 2/1989, de 3 de març, d'Impacte Ambiental. En aquest cas, la data límit de presentació del projecte es prorrogarà fins al 10 de novembre de 1995.  
Article seté  
Els projectes hauran d'estar supervisats, com a tràmit previ, abans que els aprove el director general d'Estructures Agràries i Desenvolupament Rural.  
En el supòsit que l'obra no l'haja d'executar l'administració, la comunitat o l'entitat de reg, una vegada aprovat el projecte o la memòria valorada, haurà de contractar-la d'acord amb la Llei de Contractes de les Administracions Públiques.  
Quan acabe el termini marcat per la comunitat de regants o l'entitat de reg per a presentar les proposicions econòmiques citades, l'òrgan de govern de la comunitat obrirà les pliques presentades i enviarà a la Direcció General d'Estructures Agràries i Desenvolupament Rural la proposta seleccionada en el termini de 10 dies a partir de l'adjudicació del projecte d'obres.  
Article vuité  
Les subvencions a les comunitats de regants i a les entitats de reg seran aprovades per la consellera d'Agricultura i Medi Ambient i ratificades, si cal, pel Consell, i no podran excedir del 40 per cent de la base subvencionable del projecte d'obres aprovat.  
Article nové  
Els pagaments de les subvencions es faran d'acord amb els informes emesos pels tècnics encarregats de la supervisió de les obres en qüestió, d'acord amb l'article 16 del Decret 47/1987, de 13 d'abril.  
Article deu  
Les comunitats de regants i les entitats de reg, seguint les instruccions cursades per la Direcció General d'Estructures Agràries i Desenvolupament Rural, hauran de senyalitzar les obres que obtinguen subvenció sota aquesta línia d'ajudes.  
DISPOSICIONS FINALS  
Primera  
La Direcció General d'Estructures Agràries i Desenvolupament Rural d'aquesta Conselleria dictarà les normes oportunes per a l'aplicació de l'ordre present.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 26 de setembre de 1995  
La consellera d'Agricultura i Medi Ambient,  
MARIA àNGELS RAMóN-LLIN MARTíNEZ  
ANNEX  
- Comunitat de Regants Pozo Comediana, d'Albalat dels Tarongers (València). Diverses obres per a millora del reg.  
- Comunitat de Regants Pla d'Andanes, de Náquera (València). Reconversió de reg tradicional a reg localitzat, i construcció d'embassament.  
- Comunitat de Regants Pozo San Bartolomé, de Náquera (València). Reconversió de reg tradicional a reg localitzat, i construcció d'embassament.  
- Comunitat de Regants Llano de Blay, de Pedralba (València). Millora de conduccions.


Còpia Permalink ELI